RO Jurnalul Oficial al Uniunii Europene C 140/9

Publicarea unei cereri în temeiul articolului 6 alineatul (2) din Regulamentul (CE) nr. 510/2006 al Consiliului privind protecția indicațiilor geografice și a denumirilor de origine ale produselor agricole și alimentare

2009/C 140/05

Prezenta publicare conferă dreptul de opoziție la cererea de înregistrare în temeiul articolului 7 din Regulamentul (CE) nr. 510/2006 al Consiliului. Declarațiile de opoziție trebuie să parvină Comisiei în termen de șase luni de la data prezentei publicări.

FIȘĂ REZUMAT

REGULAMENTUL (CE) NR. 510/2006 AL CONSILIULUI

„PEMENTO DO COUTO”

NR. CE: ES-PDO-0005-0464-03.05.2005

DOP ( ) IGP ( X )

Această fișă rezumat prezintă, cu titlu informativ, principalele elemente ale caietului de sarcini al produsului.

1. Autoritatea competentă din statul membru:

Denumire: Subdirección General de Calidad Agroalimentaria y Agricultura ecológica — Dirección General de Industrias y Mercados Agroalimentarios — Secretaría General de Medio Rural del Ministerio de Medio Ambiente, y Medio Rural y Marino de España Adresă: Paseo Infanta Isabel, 1 28071 Madrid ESPAÑA Telefon +34 913475394 Fax +34 913475410 E-mail: sgcaae@mapa.es

2. Grup:

Denumire: COOPERATIVA DO CAMPO O VAL Adresă: Vilacornelle, s/n. O Val-Narón (A Coruña) Telefon +34 981453901 Fax +34 981453901 E-mail: horta@cooperativaoval.com Componență: producători/prelucrători ( X ) alte categorii ( )

3. Tip de produs:

Clasa 1.6 – Fructe, legume și cereale proaspete sau prelucrate

4. Caiet de sarcini: [rezumatul cerințelor prevăzute la articolul 4 alineatul (2) din Regulamentul (CE) nr. 510/2006]

4.1. Denumire:

„Pemento do Couto”

4.2. Descriere:

Ardeii care fac obiectul indicației geografice protejate (IGP) „Pemento do Couto” sunt fructele speciei Capsicum annuun, L, aparținând ecotipului local cunoscut sub același nume. Fructul se recoltează precoce, înainte de maturitate (dimensiune comercială) și este destinat comercializării în stare proaspătă. Caracteristicile sale sunt următoarele:

— Formă: secțiune longitudinală tronconico-trapezoidală și secțiune transversală rotunjită. Uneori secțiunea transversală se prezintă ușor vălurită, iar extremitatea apicală este marcată de trei sau patru protuberanțe.

— Greutate: între 4 și 6 grame bucata.

— Lungimea fructului:: între 4 și 8 cm.

— Lărgime aproximativă:: 2 cm.

— Peduncul:: între 2 și 3 cm, întotdeauna mai scurt decât fructul. Este rigid și, de obicei, drept sau ușor curbat.

— Pieliță/coajă:: de culoare verde închis, ușor lucios.

— Grosimea peretelui sau a pulpei:: subțire, aproximativ între 1 și 1,5 cm.

— Analiza senzorială:: pulpă de textură fină și zemoasă, cu gust dulce, ușor ierbos și care nu este iute datorită absenței capsicinei, cu aromă de intensitate moderată și cu puține semințe.

4.3. Aria geografică:

Aria de producție este reprezentată de întreaga regiune (comarca) Ferrol din A Coruña, formată din următoarele comune: Ferrol, Narón, Valdoviño, Cedeira, Moeche, As Somozas, San Sadurniño, Neda, Fene, Mugardos și Ares. Este vorba de o regiune naturală în care, datorită altitudinii joase față de nivelul mării, protecției oferite de lanțurile muntoase care înconjoară văile de producție și apropierea de coastă creează un microclimat aparte, blând și cu ușoare oscilații termice, la care se adaugă prezența unor soluri care convin foarte bine acestei culturi.

Denumirea indicației, „O Couto”, este denumirea geografică corespunzătoare locului în care se găsește mânăstirea cunoscută popular cu același nume, de care se leagă începuturile selecționării și cultivării acestor ardei.

4.4. Dovada originii:

Trasabilitatea produsului este garantată prin identificarea sa în fiecare etapă de producție și de comercializare.

Pentru verificarea conformității cu dispozițiile din caietul de sarcini, organismul de control ține registrul producătorilor și al plantațiilor, actualizat în permanență. Numai ardeii care se cultivă în conformitate cu condițiile stabilite în caietul de sarcini și în celelalte norme complementare, pe plantațiile și de către producătorii înscriși în registrul aferent, pot beneficia de IGP „Pemento do Couto”.

În plus, producătorii înscriși au obligația de a declara cantitățile de ardei protejate de IGP pe care le produc și le comercializează efectiv, menționându-le în registrele înființate în acest scop. Organismul de control verifică dacă cantitățile comercializate de ambalatori corespund cu cele produse de agricultorii care îi aprovizionează și dacă acestea din urmă corespund cu randamentul agronomic al parcelelor înscrise.

Toate persoanele, fizice sau juridice, înscrise în registru, plantațiile, depozitele, întreprinderile și produsele fac obiectul controalelor efectuate de organismul de control în scopul de a verifica faptul că produsele protejate îndeplinesc cerințele din caietul de sarcini și celelalte norme complementare. Controalele se bazează pe inspectarea plantațiilor, a depozitelor și a întreprinderilor, pe examinarea documentației și pe controlul parametrilor fizici descriși, asigurându-se că ardeii culeși sunt întregi, sănătoși și fără urme de lovire sau stricăciuni. Totodată, se poate proceda la realizarea de analize ale diferitelor reziduuri în scopul asigurării că valorile obținute pentru pesticide se situează sub limitele maxime ale reziduurilor (LMR) stabilite de legislația în vigoare pentru cultura respectivă.

4.5. Metodă de obținere:

Plantele de pepinieră trebuie să provină de la producători autorizați, înscriși în registrul corespunzător.

Metoda de obținere este descrisă în continuare.

Înmulțire și transplantare

După recoltarea fructului matur, acesta se usucă și i se extrage sămânța care, odată dezinfectată, este gata de a fi semănată. Pregătirea răsadurilor și semănatul încep în luna octombrie și continuă în lunile noiembrie, decembrie și ianuarie. Însămânțarea se realizează în lădițe pe un substrat compus dintr-un amestec de turbă și nisip în părți egale. După germinare, odată ce plantele au atins o înălțime de aproximativ 5 cm, se procedează la repicare, plantele fiind răsădite în palete alveolare.

Limitări ale producției:

În condițiile protejării prin IGP „Pemento do Couto” se admit atât ardei obținuți în culturi în aer liber, cât și în culturi acoperite. Randamentele maxime permise sunt, în general, de 4 kg/m2 și, respectiv, de 6 kg/m2.

Structurile acoperite sunt simple tunele de material plastic, fără încălzire sau iluminare artificială, care se utilizează numai pentru protejarea culturii (care se realizează direct pe sol) de înghețurile ocazionale și, în special, pentru a devansa producția și a o prelungi cu câteva săptămâni în perioada de toamnă. De asemenea, s-a extins utilizarea acestor structuri pentru a proteja liniile selecționate din acest ecotip de ardei de hibridizări nedorite.

Plantare:

În cazul culturii în aer liber, plantarea se realizează în aprilie și mai, cu o densitate de 3-5 plante pe metru pătrat, iar recoltarea se începe în iunie-iulie. În cazul în care se urmărește utilizarea semințelor pentru producerea de răsaduri, parcelele trebuie să se afle la distanță de alte culturi în aer liber ale acestui ecotip, pentru a se conserva liniile selecționate.

Plantarea în spații acoperite se realizează în februarie și martie, pentru a se începe recoltarea ardeilor în a doua jumătate a lunii aprilie. Densitatea trebuie să fie de 2-4 plante pe metru pătrat. Se recomandă acoperirea solului cu folie de polietilenă pentru a se împiedica creșterea buruienilor. Nu este necesară plantarea de tutori datorită faptului că, în acest dispozitiv de plantare, plantele se susțin unele pe celelalte.

Activități de cultivare:

Fertilizarea se face astfel încât să se mențină echilibrul și nivelurile de substanțe nutritive în sol și în plante, luând în considerare, în acest mod, nutrienții absorbiți de cultură, starea nutrițională a plantei, nivelul de fertilitate al solului și aportul realizat pe alte căi (apă, materie organică, etc.).

Metodele de combatere a eventualilor dăunători și/sau boli sunt următoarele: Dezinfectarea semințelor, tratarea răsadnițelor, reducerea udării, evitându–se întotdeauna stagnarea apei și mușuroirea excesivă.

În cazul în care este necesară aplicarea unui tratament chimic, substanțele active utilizate trebuie să fie cele care produc cel mai redus efect asupra mediului, au eficacitate mai mare, toxicitate mai mică și mai puține reziduuri, prezintă efect mai mic asupra faunei auxiliare și pun mai puține probleme de rezistență.

Recoltarea:

Recoltarea se realizează manual, înainte de maturarea fructului și în momentul în care, potrivit experienței agricultorilor, sunt întrunite condițiile ideale pentru comercializare, care sunt aceleași cu caracteristicile fizice descrise la punctul 4.2. Recoltarea se face prin atâtea treceri câte sunt necesare, cu mijloacele materiale (unelte, lăzi sau containere, etc.) și umane necesare pentru a se evita deteriorarea produsului.

Transportul și depozitarea:

Ardeii se transportă în recipiente rigide, evitându-se presarea. Descărcarea se realizează astfel încât să se reducă la maximum efectele căderii libere a produsului. Locurile de depozitare se aerisesc în mod corespunzător.

Comercializarea:

Ambalarea se realizează în loturi omogene în ceea ce privește originea și lungimea fructului și în pungi cu greutatea de 200 g sau de 400 g. Materialele utilizate sunt cele autorizate de legislația în vigoare în domeniul alimentar. Se pot alege alte forme de prezentare câtă vreme se poate demonstra că nu este afectată calitatea produsului. Perioada de comercializare este între 15 aprilie și 31 octombrie, putând fi prelungită sau scurtată de către organismul de control atunci când, din cauza condițiilor climatice, caracteristicile produsului recomandă acest lucru.

4.6. Legătură:

„Pemento do Couto” este un ecotip local cultivat în mod tradițional de agricultorii din regiunea (comarca) Ferrol. Ca o consecință a producției limitate și a răspândirii reduse de-a lungul anilor, cultivarea nu s-a extins dincolo de aria geografică respectivă, care este în prezent singurul loc unde se produc acești ardei.

Ca urmare a reputației acestui tip de ardei, se naște, în 1999, „Festa do Pemento do Couto” (Sărbătoarea „Pemento do Couto”), eveniment festiv asociat celebrării gastronomice a „Pemento do Couto”, marcată în fiecare an la sfârșitul lunii iulie în locul său de origine, în apropierea mânăstirii Santa María do Couto. Ca dovadă a faimei de care se bucură, trebuie menționat că numeroase restaurante din regiunea Ferrol includ „Pemento do Couto” în meniu.

Întrunirea mai multor factori, cum ar fi materialul vegetal, tehnicile de producție și microclimatul din văile de producție, a condus la apariția unui produs cu caracteristici specifice și o calitate care i-au adus o faimă remarcabilă.

Materialul vegetal:

Practicile tradiționale ale agricultorilor locali de menținere și selecționare a celor mai bune plante, concomitent cu adaptarea tehnicilor de producție la condițiile locale, au condus drept rezultat la un produs diferențiat și foarte popular. Selecționarea practicată, precum și grija pentru evitarea hibridizărilor nedorite au reprezentat factori decisivi pentru obținerea unor ardei deloc iuți (cel puțin în condițiile de mediu ale regiunii), aspect puțin întâlnit la ardei cu caracteristici similare.

Tehnici de producție:

Utilizarea de către agricultorii din regiune a structurilor acoperite încă de acum câteva decenii este o dovadă a adaptării tehnicilor de producție, fără ca aceasta să însemne ruperea relației dintre mediu și caracteristicile tipice ale produsului: este vorba de simple tunele din material plastic în care nu se realizează un control riguros al condițiilor agroclimatice de cultură, care rămâne astfel expusă la factorii naturali de mediu.

Caracteristici climatice:

Aria de producție include o serie de văi de joasă altitudine față de nivelul mării, protejate de diferite lanțuri muntoase și foarte apropiate de coastă, ceea ce dă naștere unui microclimat caracterizat de un regim anual de precipitații ridicat, cu precipitații relativ importante inclusiv în sezonul estival, temperaturi blânde și oscilații termice limitate, umiditate relativă ridicată și expunere scăzută la soare prin comparație cu alte zone de producție a ardeilor, ceea ce se reflectă direct în subțirimea peretelui și în textura fină și zemoasă a pulpei acestor ardei.

4.7. Organism de control:

Denumire: Instituto Galego da Calidade Alimentaria (INGACAL). Adresă: Rúa Fonte dos Concheiros, no 11, bajo 15703 Santiago de Compostela ESPAÑA Telefon +34 881997276 Fax +34 981546676 E-mail: ingacal@xunta.es

INGACAL este un organism public subordonat Consellería del Medio Rural de la Xunta de Galicia.

4.8. Etichetare:

Ardeii comercializați sub Indicația Geografică Protejată „Pemento do Couto” trebuie să poarte eticheta comercială corespunzătoare mărcii proprii a fiecărui producător sau a celui care ambalează produsele și o etichetă de codificare alfanumerică cu numerotare corespunzătoare, autorizată de organismul de control, cu logotipul indicației geografice protejate. Atât eticheta comercială, cât și eticheta proprie a produsului trebuie să poarte mențiunea „Indicație geografică protejată «Pemento do Couto»”.